મરાઠા સામ્રાજ્યના બાજીરાવ પેશવા (રણવીર સિંહ)નાં લગ્ન કાશીબાઈ (પ્રિયંકા ચોપરા) સાથે થયાં હતાં. બન્નેની મૅરિડ લાઇફમાં કોઈ તનાવ નહોતો, પણ સંબંધોમાં અંતરાય આવવાની શરૂઆત ત્યારથી થઈ જ્યારથી મસ્તાની (દીપિકા પાદુકોણ)નું આગમન થયું. મુસ્લિમ પરિવારની મસ્તાની મદદ માટે આવી હતી અને એ મદદ સમયે જ બાજીરાવને તેની સાથે પ્રેમ થઈ ગયો. બન્નેના પ્રણયસંબંધોની જબરદસ્ત ટીકા થઈ હતી. બ્રાહ્મણ મૂળના પેશવા બાજીરાવ મુસ્લિમ ઔરત સાથે લગ્ન કરે એ કોઈને માન્ય નહોતું, પણ આ સંબંધોનો કોઈ વિરોધ કરવાને લાયક હતું નહીં એટલે એ ઉપરની સપાટીએ આવ્યો નહીં; પણ અંદરખાને હરકોઈ મસ્તાનીની વિરુદ્ધ થઈ ગયું. બાજીરાવ અને મસ્તાનીના પ્રણયસંબંધો દરમ્યાન જ પેશવા સામ્રાજ્ય પર પણ આક્રમણ થયું, જેમાં મસ્તાનીએ પણ શૌર્ય સાથે ભાગ લીધો અને એમ છતાં પણ મસ્તાનીનો સ્વીકાર ક્યારેય થયો નહીં. મસ્તાનીને પોતાના સ્વીકાર કરતાં પણ વધારે દિલચસ્પી બાજીરાવ સાથે રહેવાની અને તેની સાથે જીવવાની હતી. યુદ્ધમાં બાજીરાવે જીવ ગુમાવ્યો ત્યારે મસ્તાનીએ પણ પોતે જ પોતાના હાથે પોતાનો જીવ આપી દેવાનું નક્કી કર્યું અને તેણે એ જ પગલું ભર્યું.